Световното приключи за Габриела и Стефани Стоеви - Други спортове - Sportal.bg
22 август 2019 | 16:01 - Обновена
Европейските шампионки Габриела и Стефани Стоеви не успяха да се преборят за място на четвъртфиналите при женските двойки на Световното първенство по бадминтон в Базел (Швейцария).
Българките срещнаха непреодолимо препятствие в лицето на поставените под номер 5 в основната схема Грейсия Поли и Априяни Рахаю (Индонезия), които ги отстраниха с 21:19, 21:16 след точно час игра.
“Тежка загуба днес! Все още не можем да преминем този втори кръг! Има над какво да се замислим! Благодарим за подкрепата!”, написаха сестри Стоеви във “Фейсбук”.
Поли и Априяни са бронзови медалистки от последното Световно първенство в Нанцзин 2018.
Що се отнася до сестри Стоеви - това бе първото състезание за тях след решението им да продължат да играят за България. Преди два месеца двете обявиха, че няма да представляват повече БФ бадминтон, обвинявайки централата, че е отклонявала държавни средства за тяхната подготовка и участия в турнири. След направена проверка от страна на спортното министерство се оказа, че неправомерни действия не е имало и Габриела и Стефани промениха решението си.